b'\n_START_ARTICLE_\nAntikythera\n_START_SECTION_\nEtymologia\n_START_PARAGRAPH_\nSaarella on aikojen saatossa ollut useita nimi\xc3\xa4. Antiikin aikana saari tunnettiin nimell\xc3\xa4 Aigilia (\xce\x91\xe1\xbc\xb0\xce\xb3\xce\xb9\xce\xbb\xce\xaf\xce\xb1) tai Aigila (\xce\x91\xe1\xbc\xb4\xce\xb3\xce\xb9\xce\xbb\xce\xb1). 1600-luvulle saakka sit\xc3\xa4 kutsuttiin nimill\xc3\xa4 Sigilio ja Lioi. Italiankielisell\xc3\xa4 nimell\xc3\xa4 Cerigotto se tunnettiin 1700-luvulta l\xc3\xa4htien. Pohjoispuolella sijaitseva suurempi Kytheran saari tunnettiin samoihin aikoihin nimell\xc3\xa4 Cerigo. Nimi Cerigotto tarkoittikin \xe2\x80\x9dpient\xc3\xa4 Cerigoa\xe2\x80\x9d. Nimi Antikythera otettiin k\xc3\xa4ytt\xc3\xb6\xc3\xb6n my\xc3\xb6hemmin.\n_START_SECTION_\nMaantiede\n_START_PARAGRAPH_\nAntikythera kuuluu Jooniansaariin sek\xc3\xa4 hallinnollisesti Attikan alueeseen ja sen Saarten alueyksikk\xc3\xb6\xc3\xb6n. Antikythera muodosti vuoden 2010 loppuun saakka my\xc3\xb6s kyl\xc3\xa4kunnan (koin\xc3\xb3tita), joka oli v\xc3\xa4kiluvultaan Kreikan pienimpi\xc3\xa4. Kyl\xc3\xa4kunnalla oli toimisto Potam\xc3\xb3ksessa, mutta hallinto ja sihteerist\xc3\xb6 ty\xc3\xb6skenteliv\xc3\xa4t Kytheran saaren Kaps\xc3\xa1lin kyl\xc3\xa4ss\xc3\xa4. Vuoden 2011 alussa Antikytheran kyl\xc3\xa4kunta liittyi uuteen Kytheran kuntaan._NEWLINE_Suurempi Kytheran saari sijaitsee 22 meripeninkulmaa eli noin 40 kilometri\xc3\xa4 luoteeseen Antikytherasta. Kreetaan on etel\xc3\xa4\xc3\xa4n matkaa 18 meripeninkulmaa eli noin 33 kilometri\xc3\xa4. Antikytherasta 7,5 kilometri\xc3\xa4 luoteeseen sijaitsee Por\xc3\xadn eli Prason\xc3\xadsin saari ja samassa suunnassa 7,2 kilometrin p\xc3\xa4\xc3\xa4ss\xc3\xa4 Por\xc3\xa9tin eli Lago\xc3\xbavardoksen saari. Antikythera muodostaa yhdess\xc3\xa4 n\xc3\xa4iden kahden pienen saaren kanssa Natura 2000 -verkostoon kuuluvan 71,7\xc2\xa0km\xc2\xb2:n suuruisen suojelualueen._NEWLINE_Antikytheran p\xc3\xa4\xc3\xa4kyl\xc3\xa4 on Potam\xc3\xb3s (kreik. \xce\xa0\xce\xbf\xcf\x84\xce\xb1\xce\xbc\xcf\x8c\xcf\x82). Vuoden 2001 v\xc3\xa4est\xc3\xb6nlaskennassa Potam\xc3\xb3ksessa oli 18 asukasta. Toiseksi suurin asutuskeskus on 17 asukkaan Galanian\xc3\xa1 (kreik. \xce\x93\xce\xb1\xce\xbb\xce\xb1\xce\xbd\xce\xb9\xce\xb1\xce\xbd\xce\xac) ja pienin yhdeks\xc3\xa4n asukkaan Charchalian\xc3\xa1 (kreik. \xce\xa7\xce\xb1\xcf\x81\xcf\x87\xce\xb1\xce\xbb\xce\xb9\xce\xb1\xce\xbd\xce\xac)._NEWLINE_Saaren halki kulkee pohjoisluoteesta etel\xc3\xa4kaakkoon \xe2\x80\x9dvuorijono\xe2\x80\x9d, jonka l\xc3\xa4ntiset ja luoteiset rinteet ovat hyvin jyrkki\xc3\xa4. Vastakkaisen puolen rinteet ovat sen sijaan loivempia. Siell\xc3\xa4 on my\xc3\xb6s puroja, joissa ajoittain virtaa vett\xc3\xa4, sek\xc3\xa4 laaksoja. Antikytheran keskiosissa on pieni\xc3\xa4 kukkuloita ja tasankoja. Antikytheran kallioper\xc3\xa4 koostuu enimm\xc3\xa4kseen triaskautisesta ja liitukautisesta kalkkikivest\xc3\xa4. Lis\xc3\xa4ksi saarella on kalliota neogeenikaudelta.\n_START_SECTION_\nEl\xc3\xa4imist\xc3\xb6\n_START_PARAGRAPH_\nAntikytheran nis\xc3\xa4k\xc3\xa4slajisto on k\xc3\xb6yh\xc3\xa4. \xc3\x84\xc3\xa4rimm\xc3\xa4isen uhanalaista munkkihyljett\xc3\xa4 tavataan Antikytheran, Lago\xc3\xbavardoksen ja Prason\xc3\xadsin muodostamalla Natura 2000 -alueella. Euroopan unionin alueella munkkihyljett\xc3\xa4 tavataan noin sadassa paikassa. Antikytheran muita nis\xc3\xa4kk\xc3\xa4it\xc3\xa4 ovat muun muassa kotihiiri ja mustarotta._NEWLINE_Antikythera on merkitt\xc3\xa4v\xc3\xa4 muuttolintualue. Yhdess\xc3\xa4 Lago\xc3\xbavardoksen, Prason\xc3\xadsin, Plakoul\xc3\xadthran ja Thimonieksen saarten kanssa Antikythera muodostaa 2\xc2\xa0000 hehtaarin laajuisen kansainv\xc3\xa4lisesti t\xc3\xa4rke\xc3\xa4n lintualueen (IBA), ja alueella pesii ainakin v\xc3\xa4limerenhaukkoja. Alueella tavataan my\xc3\xb6s mustakurkkukerttuja, hernekerttuja ja tornip\xc3\xb6ll\xc3\xb6j\xc3\xa4. Antikytheralla on Kreikan lintutieteellisen seuran (kreik. \xce\x95\xce\xbb\xce\xbb\xce\xb7\xce\xbd\xce\xb9\xce\xba\xce\xae \xce\x9f\xcf\x81\xce\xbd\xce\xb9\xce\xb8\xce\xbf\xce\xbb\xce\xbf\xce\xb3\xce\xb9\xce\xba\xce\xae \xce\x95\xcf\x84\xce\xb1\xce\xb9\xcf\x81\xce\xb5\xce\xaf\xce\xb1) lintujen havaintoasema._NEWLINE_Antikytheran, Lago\xc3\xbavardoksen ja Prason\xc3\xadsin muodostamalla Natura 2000 -alueella el\xc3\xa4\xc3\xa4 kotoper\xc3\xa4isi\xc3\xa4 selk\xc3\xa4rangattomia; kotilot Vitrina cerigottana ja Sphincterochila insularis ja kaksi muuta sek\xc3\xa4 er\xc3\xa4s siira. Potam\xc3\xb3ksen sataman antiikin aikaisista hiekkadyyneist\xc3\xa4 on l\xc3\xb6ydetty useiden kotilolajien fossiileja. Liskoista Natura-alueella tavataan lajeja Cyrtopodion kotschyi, Ablepharus kitaibelii ja Hemidactylus turcicus. K\xc3\xa4\xc3\xa4rmeist\xc3\xa4 alueella esiintyy Telescopus fallax._NEWLINE_Antikytheran, Lago\xc3\xbavardoksen ja Prason\xc3\xadsin muodostamalla Natura 2000 -alueen suurin ongelma on kalastaminen dynamiitilla. Saarella esiintyy my\xc3\xb6s muuttolintujen mets\xc3\xa4styst\xc3\xa4. IBA-alueen uhkia ovat laiton mets\xc3\xa4stys ja hallitsematon laidunnus. IBA-alueella kalastetaan my\xc3\xb6s miekkakalaa.\n_START_SECTION_\nKasvisto\n_START_PARAGRAPH_\nAntikytheran kasvillisuus on enimm\xc3\xa4kseen matalakasvuista macchiapensaikkoa ja phryganaa. Osassa saarta viljell\xc3\xa4\xc3\xa4n lis\xc3\xa4ksi viljaa, ja siell\xc3\xa4 on oliivipuulehtoja._NEWLINE_Antikytheralla tavattiin marraskuussa 1996, huhtikuussa ja kes\xc3\xa4kuussa 1997 sek\xc3\xa4 huhtikuussa 2000 tehdyn tutkimuksen mukaan 336 kasvilajia, joista kotoper\xc3\xa4isi\xc3\xa4 on 25. Saarella tavataan muun muassa orvokkien sukuun kuuluvaa Viola scorpiuroides -kasvia, joka on suojeltu Kreikan presidentin asetuksella ja kuuluu IUCN:n uhanalaisten lajien punaiseen listaan (1993). IBA- ja Natura 2000 -alueella tavataan my\xc3\xb6s ainakin seuraavia kasveja: kiiltomalva, merisipuli, sikuri, kartiosaalepjuuri, id\xc3\xa4nmiekkalilja, kreetansahrami, parsaherne, murattisyklaami, sakaraohdake, malvakierto, tulppaanien sukuun kuuluva Tulipa goulimyi, kistuksiin kuuluvat salviakistus ja Cistus incanus, kaurajuuri ja sen sukulainen t\xc3\xa4htipukinparta, rasteihin kuuluva sinirasti, sauramoihin kuuluva Anthemis scopulorum, sipulien sukuun kuuluva Allium gomphrenoides, maratteihin kuuluva Asperula taygetea, neitojen sukuun kuuluva Nigella stricta, kelloihin kuuluva Campanula saxatilis ssp. cytherea sek\xc3\xa4 hirvenjuuriin kuuluva Inula candida ssp. candida.\n_START_SECTION_\nIlmasto\n_START_PARAGRAPH_\nAntikytheralla ei ole s\xc3\xa4\xc3\xa4asemaa. T\xc3\xa4m\xc3\xa4n vuoksi saaren ilmasto p\xc3\xa4\xc3\xa4tell\xc3\xa4\xc3\xa4n muun muassa Kytheran saarella ja Kreetan So\xc3\xbadanlahdella sijaitsevilta s\xc3\xa4\xc3\xa4asemilta saatujen tietojen pohjalta. Antikythera kuuluu puolikosteaan bioilmastovy\xc3\xb6hykkeeseen (subhumid bioclimatic zone). Kuivakausi saarella alkaa huhtikuun alkupuolella ja kest\xc3\xa4\xc3\xa4 syyskuun puoliv\xc3\xa4liin. Talvet ovat l\xc3\xa4mpimi\xc3\xa4, saarella sada juuri lainkaan lunta eik\xc3\xa4 l\xc3\xa4mp\xc3\xb6tila laske pakkasen puolelle. Antikytheralla sataa vuodessa alle 200 millimetri\xc3\xa4, joten saari on Kreikan kuivimpia paikkoja.\n_START_SECTION_\nEsihistoriasta ajanlaskun alkuun \xe2\x80\x93 Antikythera asutetaan ja hyl\xc3\xa4t\xc3\xa4\xc3\xa4n\n_START_PARAGRAPH_\nAntiikin aikana Antikytheran rantaviiva on ollut noin 2,5 metri\xc3\xa4 korkeammalla kuin nykyisin. Esimerkiksi pienikokoinen Xeropot\xc3\xa1moksenlahti saaren pohjoisosassa on ulottunut syvemm\xc3\xa4lle sis\xc3\xa4maahan ja ollut samalla melko turvallinen satama. Arkeologiset l\xc3\xb6yd\xc3\xb6t ovat osoittaneet, ett\xc3\xa4 Antikytheran vanhin asutus syntyi my\xc3\xb6h\xc3\xa4isell\xc3\xa4 neoliittisella kaudella ja varhaisella pronssikaudella. Ensimm\xc3\xa4iset asukkaat saapuivat luultavasti Kreetan saarelta. Minolaiset ovat j\xc3\xa4tt\xc3\xa4neet saarelle vain v\xc3\xa4h\xc3\xa4n merkkej\xc3\xa4, mutta he kuitenkin todenn\xc3\xa4k\xc3\xb6isesti hallitsivat Antikytheraa. Minolaiskauden ja 300-luvun eaa. lopun v\xc3\xa4lill\xc3\xa4 saarelta ei ole l\xc3\xb6ydetty merkkej\xc3\xa4 asutuksesta._NEWLINE_Saari on sijaintinsa vuoksi ollut aikoinaan merirosvojen turvapaikka ja operaatioiden tukikohta. L\xc3\xa4heiset kreetalaiskaupungit alkoivat noin vuoden 300 eaa. j\xc3\xa4lkeen vaatia Antikytheraa itselleen rosvotakseen saarelta k\xc3\xa4sin ymp\xc3\xa4r\xc3\xb6iv\xc3\xa4lle merelle uskaltautuvia aluksia. Antikytheraa ne tarvitsivat t\xc3\xa4hystyspaikaksi. Sit\xc3\xa4 hallitsi todenn\xc3\xa4k\xc3\xb6isesti ainakin kreetalainen Fal\xc3\xa1sarnan kaupunki, sill\xc3\xa4 Rodos tuhosi sek\xc3\xa4 saarella ett\xc3\xa4 Fal\xc3\xa1sarnassa sijainneet asutukset vuosina 69\xe2\x80\x9367 eaa. Tuhoamiset liittyiv\xc3\xa4t Rodokselta k\xc3\xa4sin tehtyihin matkoihin, joilla pyrittiin lopettamaan merirosvous V\xc3\xa4limerell\xc3\xa4._NEWLINE_Spartan kuningas Kleomenes III \xe2\x80\x9dmiehitti\xe2\x80\x9d historioitsija Plutarkhoksen mukaan Antikytheran ollessaan pakomatkalla Egyptiin tappioon p\xc3\xa4\xc3\xa4ttyneen Sellasian taistelun j\xc3\xa4lkeen vuonna 222 eaa. Toisen l\xc3\xa4hteen mukaan Kleomenes vietti saarella p\xc3\xa4iv\xc3\xa4n odotellessaan laivaa. Kleomeneen uskollinen kannattaja Thirykion teki Antikytheralla itsemurhan, sill\xc3\xa4 h\xc3\xa4n ei kest\xc3\xa4nyt per\xc3\xa4\xc3\xa4ntymist\xc3\xa4.\n_START_SECTION_\nSaaren uudelleenasuttamisesta osaksi Kreikkaa\n_START_PARAGRAPH_\nSaari asutettiin uudelleen 300- ja 400-luvuilla jaa. Arabimerirosvot ottivat haltuunsa pian sek\xc3\xa4 Kytheran ett\xc3\xa4 Kreetan. Merirosvojen valtakausi vaikutti my\xc3\xb6s antikytheralaisten el\xc3\xa4m\xc3\xa4\xc3\xa4n. T\xc3\xa4m\xc3\xa4n j\xc3\xa4lkeen aina nelj\xc3\xa4nteen ristiretkeen (1202\xe2\x80\x931204) saakka saaren historiasta tiedet\xc3\xa4\xc3\xa4n vain v\xc3\xa4h\xc3\xa4n. Saari kuului Bysantin valtakuntaan vuoteen 1204 saakka, jolloin saari luovutettiin venetsialaiselle Iakovos Viarokselle (my\xc3\xb6s Jacopo Viaro). Toisen l\xc3\xa4hteen mukaan Viaro valloitti saaren vuonna 1205. Venetsialaiset halusivat saaren saadakseen turvallisen reitin Egeanmerelle ja sielt\xc3\xa4 pois. Saarelle sijoitettiin 1200-luvun lopulla pieni varuskunta. Bysantille Antikythera kuului j\xc3\xa4lleen vuosina 1275\xe2\x80\x931293._NEWLINE_Antikythera autioitui j\xc3\xa4lleen, ja sinne saapui pakolaisia osmanien valtakunnan hallitsemilta alueilta. Pakolaisia saapui p\xc3\xa4\xc3\xa4asiassa Kreetalta, joka Candiaa lukuun ottamatta oli vuoteen 1648 menness\xc3\xa4 p\xc3\xa4\xc3\xa4tynyt kokonaan osmaneille. Kreetalaiset kapinoivat osmanivaltaa vastaan, ja ensimm\xc3\xa4inen suurempi kapina puhkesi vuonna 1770. Antikytheran nykyinen v\xc3\xa4est\xc3\xb6 on Kreetan Sfaki\xc3\xa1sta 1700-luvulla l\xc3\xa4hteneiden j\xc3\xa4lkel\xc3\xa4isi\xc3\xa4. Kreikan vapaussodankin (1821\xe2\x80\x931829) aikana Antikytheralle pakeni ihmisi\xc3\xa4 osmanien hallitsemilta alueilta niin Peloponnesokselta kuin Kreetaltakin. Kreeta j\xc3\xa4i vapaussodan j\xc3\xa4lkeen viel\xc3\xa4 osaksi Osmanien valtakuntaa, ja osa kreetalaisista pakolaisista p\xc3\xa4\xc3\xa4tti j\xc3\xa4\xc3\xa4d\xc3\xa4 Antikytheralle._NEWLINE_Antikythera kuului Venetsiaan Napoleonin sotiin saakka. Kun Venetsia vuonna 1797 menetti itsen\xc3\xa4isyytens\xc3\xa4, Antikythera j\xc3\xa4i vaille omistajaa. Ranska piti saarella valtaa hein\xc3\xa4kuusta 1797 vuoteen 1798 saakka. Britannia otti Antikytheran yhdess\xc3\xa4 muiden Jooniansaarten kanssa hallintaansa vuonna 1815. Brittimiehityksen aikana Antikytheralle karkotettiin Jooniansaarilta kapinallisia, kuten Fragiskos Domenegines, Dimitrios Kallinikos, Ilias Zervos-Iakovatos ja Gerasimos Metaksas Liseos. Vuonna 1864 Antikythera liitettiin yhdess\xc3\xa4 muiden Jooniansaarten kanssa osaksi Kreikkaa. T\xc3\xa4ll\xc3\xb6in saaresta tuli Kreikan etel\xc3\xa4isin kolkka, sill\xc3\xa4 esimerkiksi etel\xc3\xa4puolinen Kreetan saari oli viel\xc3\xa4 osmanien hallussa. J\xc3\xa4lleen 1800-luvun j\xc3\xa4lkipuoliskolla saarelle saapui pakolaisia Kreetalta siell\xc3\xa4 vuonna 1864 alkaneiden osmanivaltaa vastustavien kansannousujen j\xc3\xa4lkeen.\n_START_SECTION_\n1900-luvulta nykyaikaan\n_START_PARAGRAPH_\nAntikytheran vesille on uponnut paljon laivoja. Tunnetuin on niin kutsuttu Antikytheran hylky, joka upposi saaren edustalle noin vuonna 65 eaa. ja l\xc3\xb6ydettiin vuonna 1900. Sen l\xc3\xb6yt\xc3\xb6ihin kuuluu antiikin aikainen mekaaninen laskukone, niin kutsuttu Antikytheran kone, joka on ajoitettu 100-luvun loppuun eaa. Samasta hylyst\xc3\xa4 l\xc3\xb6ytyi my\xc3\xb6s pronssinen filosofin p\xc3\xa4\xc3\xa4, niin kutsuttu Antikytheran filosofi, noin vuodelta 240 eaa., sek\xc3\xa4 vuosilta 340\xe2\x80\x93330 eaa. per\xc3\xa4isin oleva pronssinen nuorukaista kuvaava niin kutsuttu Antikytheran efebi. _NEWLINE_\xe2\x80\x9dKansallisessa skismassa\xe2\x80\x9d (kreik. \xce\x95\xce\xb8\xce\xbd\xce\xb9\xce\xba\xcf\x8c\xcf\x82 \xce\x94\xce\xb9\xcf\x87\xce\xb1\xcf\x83\xce\xbc\xcf\x8c\xcf\x82,  Ethnik\xc3\xb3s Dichasm\xc3\xb3s) vuosina 1916\xe2\x80\x931917, jossa p\xc3\xa4\xc3\xa4ministeri Elefth\xc3\xa9rios Veniz\xc3\xa9los ja kuningas Konstantin I olivat eri mielt\xc3\xa4 ensimm\xc3\xa4iseen maailmansotaan liittymisest\xc3\xa4, Antikythera p\xc3\xa4\xc3\xa4tti asettua Veniz\xc3\xa9loksen johtaman v\xc3\xa4liaikaishallituksen ja ymp\xc3\xa4rysvaltojen puolelle. Konstantin I:n sympatiat olivat keskusvaltojen puolella. Antikytheran liittymiseen Veniz\xc3\xa9loksen puolelle vaikutti mahdollisesti osittain se, ett\xc3\xa4 Antikytheralla oli ymp\xc3\xa4rysvaltoihin kuuluneen Ranskan laivaston tukikohta._NEWLINE_Italia otti Antikytheran hallintaansa toisen maailmansodan aikana, mutta Italian antauduttua 1943 saari joutui Saksan haltuun. Saksalaiset karkottivat kaikki saaren asukkaat Kreetalle 7. toukokuuta 1944. Mahdollinen syy karkotukseen oli se, ett\xc3\xa4 saksalaiset eiv\xc3\xa4t kyenneet hallitsemaan antikytheralaisten yhteydenpitoa Kreikan merivoimiin ja Britannian laivastoon. Saari vapautui saksalaismiehityksest\xc3\xa4 viel\xc3\xa4 samana vuonna. Vuosina 1946\xe2\x80\x931949 k\xc3\xa4ydyn Kreikan sis\xc3\xa4llissodan j\xc3\xa4lkeen Antikytheralle karkotettiin poliittisia pakolaisia._NEWLINE_Antikytheran v\xc3\xa4kiluku oli 1700-luvun puoliv\xc3\xa4list\xc3\xa4 1900-luvun puoliv\xc3\xa4liin saakka noin 800\xe2\x80\x931\xc2\xa0000. Toisen maailmansodan j\xc3\xa4lkeen monet saarelaiset muuttivat kaupunkeihin ja siirtolaisiksi Australiaan ja Amerikkaan. Antikytherassa asuu nykyisin en\xc3\xa4\xc3\xa4 muutama kymmen asukasta._NEWLINE_Antikytheran infrastruktuuria kehitettiin huomattavasti 1980-luvun puoliv\xc3\xa4liss\xc3\xa4. Esimerkiksi kalastajia varten rakennettiin suoja, jota he voivat k\xc3\xa4ytt\xc3\xa4\xc3\xa4 myrskyll\xc3\xa4. My\xc3\xb6s satama rakennettiin tuolloin. Kreikan kansallinen s\xc3\xa4hk\xc3\xb6yhti\xc3\xb6 DEI asensi saarelle s\xc3\xa4hk\xc3\xb6ntuotantolaitoksen. Vuodesta 1999 l\xc3\xa4htien saarelle on rakennettu muun muassa kaikki asutuskeskukset kattava puhelin- ja s\xc3\xa4hk\xc3\xb6linjaverkko ja helikopterikentt\xc3\xa4. Lis\xc3\xa4ksi tiet on p\xc3\xa4\xc3\xa4llystetty. Toimenpiteist\xc3\xa4 huolimatta saaren v\xc3\xa4kiluku on laskussa.\n_START_SECTION_\nN\xc3\xa4ht\xc3\xa4vyydet\n_START_PARAGRAPH_\nSaaren pohjoisosassa, Xeropot\xc3\xa1moksenlahden yl\xc3\xa4puolella sijaitsevat antiikin aikaisen kaupungin tai linnoituksen (kastro) runsaan 30 hehtaarin alalle levitt\xc3\xa4ytyv\xc3\xa4t rauniot. Kaupungissa on asunut mahdollisesti noin 800\xe2\x80\x931\xc2\xa0000 asukasta. Linnoituksen muurit, jotka ovat s\xc3\xa4ilyneet hyv\xc3\xa4ss\xc3\xa4 kunnossa nykyaikaan saakka, ovat per\xc3\xa4isin hellenistiselt\xc3\xa4 kaudelta. Muurit on alkujaan rakennettu joko 300-luvun lopussa eaa. tai 200-luvun eaa. alussa. Muureja korjailtiin 200-luvun eaa. puoliv\xc3\xa4liss\xc3\xa4, kun Rodokselta saapuneet hy\xc3\xb6kk\xc3\xa4\xc3\xa4j\xc3\xa4t olivat tuhonneet linnoitusta. Kaiken kaikkiaan muureja on korjailtu useaan otteeseen, osittain h\xc3\xa4t\xc3\xa4isestikin. Linnoituksesta l\xc3\xb6ydetyist\xc3\xa4 arkeologisista esineist\xc3\xa4 valtaosa liittyy sotaan. L\xc3\xb6ydetty on esimerkiksi nuolenp\xc3\xa4it\xc3\xa4 ja kiviammuksia. Xeropot\xc3\xa1moksen satamassa on s\xc3\xa4ilynyt kallioon hakattu veneluiska, johon on aikoinaan varastoitu sotalaivoja._NEWLINE_Xeropot\xc3\xa1moksenlahdelta l\xc3\xa4helt\xc3\xa4 linnoitusta l\xc3\xb6ydettiin vuonna 1880 kaivausten yhteydess\xc3\xa4 kreikkalaisen mytologian jumala Apollonille omistettu marmoripatsas. Patsaan l\xc3\xb6yt\xc3\xa4neet arkeologit l\xc3\xb6ysivat samalta paikalta my\xc3\xb6s osia Apollonin temppelist\xc3\xa4. Temppelin ja antiikin aikaisen Xeropot\xc3\xa1moksenlahden sataman ymp\xc3\xa4rill\xc3\xa4 on s\xc3\xa4ilynyt osia muurista. Satamasta johtaa linnoitukseen askelmat, jotka on hakattu kallioon._NEWLINE_Antikytheralla on seitsem\xc3\xa4n kirkkoa, joista Potam\xc3\xb3ksessa sijaitsevat Pyh\xc3\xa4n Nikolaoksen, Pyh\xc3\xa4n Charalamboksen sek\xc3\xa4 Neitsyt Marian ja Pyh\xc3\xa4n Dionysioksen kirkot. Galanian\xc3\xa1ssa sijaitsevat saaren suojeluspyhimyksen Pyh\xc3\xa4n M\xc3\xbdronin sek\xc3\xa4 profeetta Elian kirkot. Galanian\xc3\xa1n Pyh\xc3\xa4n M\xc3\xbdronin kirkossa on Antikytheran kaikkein arvokkain ja pyhin pyh\xc3\xa4inj\xc3\xa4\xc3\xa4nn\xc3\xb6s, Pyh\xc3\xa4n M\xc3\xbdronin ikoni. Katsanevianassa on Pyh\xc3\xa4n Yrj\xc3\xb6n kirkko ja Paterian\xc3\xa1ssa puolestaan Pyh\xc3\xa4n Konstantinuksen ja Pyh\xc3\xa4n Helenan kirkko._NEWLINE_Antikytheran etel\xc3\xa4isimm\xc3\xa4ss\xc3\xa4 k\xc3\xa4rjess\xc3\xa4 sijaitsee vuonna 1926 rakennettu Apolit\xc3\xa1raksen majakka (kreik. \xce\xa6\xce\xac\xcf\x81\xce\xbf \xce\x91\xcf\x80\xce\xbf\xce\xbb\xcf\x85\xcf\x84\xce\xac\xcf\x81\xce\xb1\xce\xb9\xcf\x82). Majakka oli miehitetty valmistumisestaan aina vuoteen 1987 saakka. Majakka kunnostettiin vuonna 2004, ja samasta vuodesta l\xc3\xa4htien majakassa on ollut my\xc3\xb6s majakanvartija. P\xc3\xa4\xc3\xa4kyl\xc3\xa4 Potam\xc3\xb3ksessa on s\xc3\xa4ilynyt n\xc3\xa4ihin p\xc3\xa4iviin saakka arviolta 1800-luvun alussa rakennettu vesimylly. Hiekkakivest\xc3\xa4 rakennettu vesimylly on ollut k\xc3\xa4yt\xc3\xb6ss\xc3\xa4 talviaikaan. Lis\xc3\xa4ksi saarella on s\xc3\xa4ilynyt viisi 1800-luvulla valmistunutta tuulimylly\xc3\xa4.\n_START_SECTION_\nPyh\xc3\xa4n M\xc3\xbdronin juhla\n_START_PARAGRAPH_\nElokuun 17. on Antikytheran t\xc3\xa4rkein p\xc3\xa4iv\xc3\xa4, sill\xc3\xa4 silloin juhlitaan suojeluspyhimys Pyh\xc3\xa4\xc3\xa4 M\xc3\xbdronia (kreik. \xce\x86\xce\xb3\xce\xb9\xce\xbf\xcf\x82 \xce\x9c\xcf\x8d\xcf\x81\xcf\x89\xce\xbd, \xc3\x81gios M\xc3\xbdron). Perim\xc3\xa4tiedon mukaan kaksi kreetalaista villivuohenmets\xc3\xa4st\xc3\xa4j\xc3\xa4\xc3\xa4 oli Antikytheralla silloin, kun saari oli asumaton. Mets\xc3\xa4st\xc3\xa4j\xc3\xa4t n\xc3\xa4kiv\xc3\xa4t pusikosta tulevan vuohen, jolla oli m\xc3\xa4rk\xc3\xa4 p\xc3\xa4\xc3\xa4. Mets\xc3\xa4st\xc3\xa4j\xc3\xa4t arvelivat, ett\xc3\xa4 pusikossa oli l\xc3\xa4hde, jonka he l\xc3\xb6ysiv\xc3\xa4tkin. Veden luona oli my\xc3\xb6s pieni luola, josta he l\xc3\xb6ysiv\xc3\xa4t Pyh\xc3\xa4n M\xc3\xbdronin ikonin. Mets\xc3\xa4st\xc3\xa4j\xc3\xa4t valmistivat ikonin suojaksi kivist\xc3\xa4 ikonostaasin ennen poistumistaan Antikytheralta. Muutaman kuukauden kuluttua mets\xc3\xa4st\xc3\xa4j\xc3\xa4t palasivat paikalle rakentamaan Pyh\xc3\xa4n M\xc3\xbdronin kunniaksi pienen pyh\xc3\xa4k\xc3\xb6n. Ikoni ei kuitenkaan ollut en\xc3\xa4\xc3\xa4 samalla paikalla, vaan se oli siirtynyt eri paikkaan. Mets\xc3\xa4st\xc3\xa4j\xc3\xa4t tulkitsivat Pyh\xc3\xa4n M\xc3\xbdronin valinneen uuden paikan, ja pyh\xc3\xa4kk\xc3\xb6 p\xc3\xa4\xc3\xa4tettiin rakentaa sinne. Alkuaan kirkko oli hyvin pieni, mutta sittemmin sit\xc3\xa4 on laajennettu._NEWLINE_Pyh\xc3\xa4n M\xc3\xbdronin juhlinta alkaa jo elokuun alussa, kun antikytheralaiset mets\xc3\xa4st\xc3\xa4v\xc3\xa4t saarella villivuohia, jotka sitten 16. ja 17. elokuuta valmistetaan ateriaksi Pyh\xc3\xa4n M\xc3\xbdronin kirkon vieress\xc3\xa4 sijaitsevassa luostarissa. Vuohta tarjotaan riisin kera Antikytheralla vieraileville pyhiinvaeltajille. Antikytheran naiset paistavat leip\xc3\xa4\xc3\xa4 luostarin puu-uunissa. Kahden p\xc3\xa4iv\xc3\xa4n aikana Pyh\xc3\xa4n M\xc3\xbdronin juhlassa k\xc3\xa4y monesti yli tuhat henkil\xc3\xb6\xc3\xa4. Pyh\xc3\xa4n M\xc3\xbdronin kirkossa j\xc3\xa4rjestet\xc3\xa4\xc3\xa4n 16. elokuuta ehtoopalvelus, jonka j\xc3\xa4lkeen kirkon etupihalla pidet\xc3\xa4\xc3\xa4n perinteinen kreetalainen juhla (glenti). Juhlap\xc3\xa4iv\xc3\xa4n\xc3\xa4 17. elokuuta Pyh\xc3\xa4n M\xc3\xbdronin kirkossa on liturgia. Liturgian j\xc3\xa4lkeen Pyh\xc3\xa4n M\xc3\xbdronin ikoni vied\xc3\xa4\xc3\xa4n kulkueessa luolaan, josta se on alun perin l\xc3\xb6ydetty. Luolassa pappi p\xc3\xa4\xc3\xa4tt\xc3\xa4\xc3\xa4 liturgian. Juhlinta alkaa j\xc3\xa4lleen liturgian j\xc3\xa4lkeen ja kest\xc3\xa4\xc3\xa4 my\xc3\xb6h\xc3\xa4\xc3\xa4n y\xc3\xb6h\xc3\xb6n.\n_START_SECTION_\nPalvelut\n_START_PARAGRAPH_\nAntikytheralla on nykyisin ainoastaan yksi poliisi, l\xc3\xa4\xc3\xa4k\xc3\xa4ri, kaksi tavernaa, puhelinkioski ja luostari. Saarella on my\xc3\xb6s uudenaikainen helikopterikentt\xc3\xa4. Sen sijaan pankki ja posti puuttuvat kokonaan. Xeropot\xc3\xa1moksenlahdella on uimaranta.\n_START_SECTION_\nLiikenne\n_START_PARAGRAPH_\nLaivayhti\xc3\xb6 ANEN Lines liikenn\xc3\xb6i Kytheran saaren ja Kreetalla sijaitsevan K\xc3\xadssamoksen v\xc3\xa4lill\xc3\xa4. Matkan varrella laiva pys\xc3\xa4htyy Antikytheralla. Antikytheran ainoa k\xc3\xa4ytt\xc3\xb6kelpoinen ankkuripaikka on Potam\xc3\xb3ksenlahti._NEWLINE_Merimatka Antikytheralle Kytheralta kest\xc3\xa4\xc3\xa4 kaksi tuntia, Kreetan K\xc3\xadssamoksesta kaksi tuntia, Peloponnesoksen Ne\xc3\xa1polista 4,5 tuntia, G\xc3\xbdtheiosta viisi tuntia ja Ateenan kupeessa sijaitsevasta Pireuksesta 9,5 tuntia.'